Valdo Adamkaus premija

Valdo Adamkaus premija – premija, skiriama Lietuvos aplinkosaugai nusipelniusiems asmenims. Premiją buvo skiriama 1992 m. – 2005 m. 2020 m. Prezidento Valdo Adamkaus biblioteka-muziejus, kartu su Danos Gedvilienės fondu (Dana Gevila fund) paskelbė apie atnaujintos Prezidento Valdo Adamkaus Premijos steigimą.

Istorija ir Premijos steigimas 2020 metais 
1992 m. Premiją įsteigė Lietuvos prezidentas Valdas Adamkus. Premija skiriama už svarbius teorinius bei praktinius ekologijos srities darbus, svarbių aplinkosaugos projektų įgyvendinimą, itin aktyvią organizacinę bei visuomeninę veiklą, susijusią su gamtosauga.

2020 m. Prezidento Valdo Adamkaus biblioteka-muziejus ir Danos Gedvilienės fondas (Dana Gedvila fund) įsteigė atnaujintą Valdo Adamkaus premiją. Danos Gedvilienės fondas Premijai paskyrė 100 000 dolerių.

Nuo 2020 m. veikianti Premija teikiama už visuomenės dėmesio ir pagarbos vertus pasiekimus bei pastangas apsaugoti ir atstatyti gamtinę aplinką Lietuvoje ir kaimynystėje bei užtikrinti išteklių tvarumą.

Organizatoriai akcentuoja, jog pažanga aplinkosaugoje gali vykti įvairiose srityse, todėl nominacijų Premijai laukiama keturiose skirtingų kategorijų veiklose:

 Moksliniai tyrimai ir išradimai
 Pilietinės veiklos
 Politikos proceso vadovavimas
 Verslumo vadovavimas

Iš šių kategorijų išrenkamas vienas Premijos laureatas.

Nominacijų teikimo laikas vyksta sausio – kovo mėnesiais. Premijos nugalėtojas skelbiamas balandžio mėnesį, jo apdovanojimas vyksta birželio 5  dieną – Tarptautinę aplinkos apsaugos dieną – Vytauto Didžiojo universiteto (VDU) Botanikos sode.

Nominacijas vertina ir Premijos nugalėtoją paskelbia Premijos komitetas, kurį sudaro Prezidento Valdo Adamkaus bibliotekos-muziejaus atstovai, aplinkosaugos srityje dirbantys mokslininkai, žiniasklaidos atstovai.

Premiją planuojama teikti kas metai, nugalėtojui paskiriant 5000 EUR premiją.

2021 m. naujame formate atkurtos premijos laureatu tapo dokumentinio filmo „Sengirė“ režisierius Mindaugas Survila, atkreipęs plačiosios visuomenės dėmesį į neeksploatuojamų miškų išsaugojimo būtinybę.

2022 m. premijos laureatu išrinktas Giedrius Bučas, kuris įvertintas tai, kad jis savo veikla ir asmeniniu pavyzdžiu populiarina darnią gyvenseną, kuria socialines ir menines iniciatyvas burdamas įvairias bendruomenes ir skleidžia aplinkosaugines mintis bei griauna „žaliuosius mitus“.

Laureatai 
(Sąrašas nepilnas)
 1992 m. – gamtosaugininkas Saulius Gricius;
 1993 m. – miškininkas Kęstutis Kaltenis;
 1994 m. – geografas Česlovas Kudaba, gydytojas, muziejininkas Vaclovas Intas;
 1995 m. – architektas Albertas Lamauskas, geografas Paulius Kavaliauskas;
 1996 m. – ekologas Romas Pakalnis;
 1997 m. – agrochemikas Benediktas Jankauskas;
 1998 m. – ekologė Zita Tverkutė, geologas Alfredas Radzevičius ;
 1999 m. – ekologas Kazimieras Šopauskas;
 2000 m. – Šiaulių miesto „Saulės“ pradinės mokyklos klubui „Žalioji svetainė“, Balninkų pagrindinės mokyklos jaunųjų miško bičiulių būreliui „Sudvaja“, Šilutės rajono Žemaičių Naumiesčio ekologų klubui „Atžalynas“, Šiaulių Juliaus Janonio gimnazijos iniciatyvinei grupei „Žemės draugai“, Utenos tarpmokykliniam aplinkotyros klubui „Viola“;
 2001 m. – pedagogė Da­nu­tė Ja­ni­na Bajorinaitė, pedagogas, ekologas Benediktas Gaižauskas, pedagogė Regina Kliminskienė, pedagogas, gamtininkas Sigutis Obelevičius, edukologė Elena Šapokienė;
 2002 m. – ekologas, aplinkotyrininkas Romualdas Juknys;
 2005 m. – aplinkotyrininkas Jurgis Kazimieras Staniškis;
 2021 m. – režisierius Mindaugas Survila.
 2022 m. – visuomenininkas Giedrius Bučas.

Šaltiniai 

Lietuvos premijos
Lietuvos aplinkos apsauga